HU Az Európai Unió Hivatalos Lapja C 351/24

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2015/C 351/12)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

AZ OLTALOM ALATT ÁLLÓ EREDETMEGJELÖLÉSEKHEZ/OLTALOM ALATT ÁLLÓ FÖLDRAJZI JELZÉSEKHEZ KAPCSOLÓDÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet 53. cikke (2) bekezdésének első albekezdése szerinti módosítás jóváhagyására irányuló kérelem

„CARCIOFO SPINOSO DI SARDEGNA”

EU-szám: IT-PDO-0105-01325 – 7.4.2015

OEM ( X ) OFJ ( )

1. Kérelmező csoportosulás és jogos érdek

Consorzio di tutela del „Carciofo spinoso di Siracusa” DOP (a „Carciofo spinoso di Siracusa” OEM védelmére alakult társulás) Corso Europa 33 07039 Valledoria (SS) ITALIA Tel./Fax +39 079582248 E-mail: carcspindisardegna@tiscali.it

A Consorzio di tutela del „Carciofo spinoso di Siracusa” DOP (a „Carciofo spinoso di Siracusa” OEM védelmére alakult társulás) a Mezőgazdasági, Élelmezési és Erdészeti Minisztérium 2013. október 14-i 12511. sz. rendelete 13. cikkének 1. albekezdése értelmében kérelem benyújtására jogosult.

2. Tagállam vagy harmadik ország

Olaszország

3. A termékleírás módosítással érintett szakaszcímei

— ☐ A termék elnevezése — ☒ A termék leírása — ☐ Földrajzi terület — ☐ A származás igazolása — ☒ Az előállítás módja — ☒ Kapcsolat — ☐ Címkézés — ☒ Egyéb [Csomagolás]

4. A módosítás típusa

— ☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető módosítása — ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot

5. Módosítás(ok)

A termék leírása

A termékleírás 2. cikkében a következő szöveg:

„Szín: zöld, nagyméretű lilásbarna árnyalatú foltokkal;”

az alábbiak szerint módosul:

„Szín: zöld, helyenként lilásbarna árnyalatú foltokkal;”

A módosítás azért szükséges, mert a foltok, noha ott vannak, meglétük olykor kevésbé egyértelmű, mivel árnyalatuk olyan halvány, hogy nem üt el kellő mértékben a csészelevelek alapszínétől. Ez a sajátosság a termék megfelelőségének ellenőrzése során értékelési és értelmezési nehézségeket okozhat.

Az alábbi, a „Carciofo Spinoso di Sardegna” OEM kémiai tulajdonságairól szóló bekezdés törlésre kerül:

„vastartalom: 100 g nyersanyagban legfeljebb 0,80 mg.”

A 2012–2013-as és a 2013–2014-es évjáratú termés átlagos vastartalmának (Fe) varianciaanalízise során jelentős (P < 0,001) különbségekre derült fény, számszerűsítve: a 2012–2013-as évjáratú fejekben ez az érték 0,55 ± 0,17 mg/100 g, míg a 2013–2014-es évjáratú termés esetében 1,25 ±0,54 volt.

Az egyes években a növényi szövetek vastartalmában megnyilvánuló változékonyság az eltérő időjárási viszonyokra vezethető vissza: különösen a csapadék-eloszlás befolyásolhatja a talaj vastartalmát.

Ennélfogva úgy véljük, hogy a „Carciofo Spinoso di Sardegna” OEM articsóka termés meghatározásához nem alkalmas paraméter a növény vastartalma, ugyanis annak jelentős mértékű változékonysága következtében fennáll a veszély, hogy a termékleírásban szereplő összes többi útmutatás betartása mellett előállított termék mégsem kapja meg a tanúsítványt. Tehát a termékleírás 2. cikke módosításra szorul, így a termék kémiai sajátosságai közül törlésre kerül annak vastartalma.

Az előállítás módja

A termékleírás 5. cikkében a következő szöveg:

„Az ültetési sűrűség négyzetméterenként 0,7–1,2 növény”

az alábbiak szerint módosul:

„Az ültetési sűrűség négyzetméterenként 0,6 és 1,2 növény között változik. Az ültetvény élettartama lehet egyéves vagy vetésforgóban meghatározott.”

Az ültetvényhálózat ritkításának, vagyis az egy négyzetméter földterületre kerülő növényszám csökkentésének szükségessége az alábbi okokra vezethető vissza: a növénytermesztéshez kapcsolódó operatív igények, a gazdálkodás gépesítése, a növényvédelem racionalizálása, fenntarthatóságának javítása. Az egy soron elhelyezkedő növények közötti távolság növelése ugyanis nagyobb mozgásteret enged a betakarítást segítő munkagépeknek, és megkönnyíti a gyomirtást, illetve a kártevők elszaporodásának lokalizált korlátozását. Az egy négyzetméteren található kisebb növényszámnak köszönhetően könnyebb a növényt kezelni, jobb a termelékenység, főként az általában egészségesebbnek bizonyuló, mikroszaporítással nyert javított klónok alkalmazása esetén.

Végül, az egységnyi területre jutó kisebb növényszámnak köszönhetően – a növényvédelmi intézkedések korlátozásával és hatékonyságának növelésével – korlátozható a kórokozók, mint a peronoszpóra, a lisztharmat és a szürkerothadást okozó penészgombák előfordulása.

Kapcsolat

A vastartalom paraméternek az analitikai számszerűsítésből a – kérelem szerint történő – eltávolítása nem befolyásolja a „Carciofo Spinoso di Sardegna” termék jellegzetes voltát. A „Carciofo Spinoso di Sardegna” terméket az összes többi articsókától megkülönböztető sajátosság többek között kiegyensúlyozott íze, amely szénhidrát- és polifenol-tartalmának, valamint alacsony nátriumtartalmának köszönhető. A „Carciofo Spinoso di Sardegna”, a benne található, fent említett elemeknek köszönhetően kezdettől fogva fogyasztható nyersen – ez is egy megkülönböztető jegye az elnevezésnek, amely egyben összekapcsolja az előállítási területével.

Csomagolás

A következő bekezdés:

A „Carciofo Spinoso di Sardegna” az alábbi, zárt göngyölegekben kerül forgalomba, a logó feltüntetésével:

— 2–12 darab egész és/vagy darabolt virágfejet tartalmazó tálca;

— 500 g és 5 kg közötti, élelmiszerek tárolására alkalmas anyagból készült kosár;

— 4–60 darab virágfejet tartalmazó, fából, kartonból vagy élelmiszerek tárolására alkalmas műanyagból készült láda.

Az alábbiak szerint módosul:

A „Carciofo Spinoso di Sardegna” az alábbi, zárt göngyölegekben, vagy nyitott csomagolásban kerül forgalomba, a logó feltüntetésével:

Zárt göngyölegek:

— 1–12 darab egész és/vagy darabolt virágfejet tartalmazó tálca;

— 500 g és 5 kg közötti, élelmiszerek tárolására alkalmas anyagból készült kosár;

— 1–60 (száras vagy szár nélküli) fejet tartalmazó, az egyes göngyölegtípusokban található virágfejek számának megfelelő méretű, fából, kartonból vagy élelmiszerek tárolására alkalmas műanyagból készült göngyöleg.

Nyitott csomagolás:

— (1–6) egész virágfejet tartalmazó, hamisítás elleni szalaggal azonosított csomagok. A szalag egy-egy, vagy több – de legfeljebb hat – virágfejet vesz körül. A szalagon feltüntetésre kerül az elnevezés logója, továbbá a termékleírásban előírt valamennyi adat.

A göngyölegekkel és a csomagolással kapcsolatos módosítás iránti kérelem a folyamatosan fejlődő piac igényeinek kielégítése, valamint a „Carciofo Spinoso di Sardegna” terméknek a nagy értékesítési szervezetekbe történő jobb bekerülésének biztosítása érdekében vált szükségessé – az említett értékesítési szervezetekben ugyanis a termék jelenleg csak elvétve van jelen, ami részben a mostanáig alkalmazott csomagolási módnak tudható be. A módosítással bevezetésre kerül az egydarabos csomagolás, a „láda” kifejezés helyébe az általánosabb „göngyöleg” kifejezés lép, így más zárt göngyölegformák is szóba jöhetnek, mint például a tasak és a flowpack csomagolás; végül pedig bevezetésre kerül a nyitott csomagolás, ami által lehetővé válik a „Carciofo Spinoso di Sardegna” akár egyesével, akár (legfeljebb 6 virágfejet tartalmazó) kötegekben történő értékesítése.

EGYSÉGES DOKUMENTUM

„CARCIOFO SPINOSO DI SARDEGNA”

EU-szám: IT-PDO-0105-01325 – 7.4.2015

OEM ( X ) OFJ ( )

1. Elnevezés

„Carciofo Spinoso di Sardegna”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Carciofo Spinoso di Sardegna”, amelynek előállítására a „Cynara scolymus” botanikai fajra visszavezethető „Spinoso Sardo” helyi ökotípust használják, az alábbi morfológiai jellemzőkkel írható le: évelő, rizómás, közepes termetű növény, amelynek fő virágfeje 45–70 cm közötti magasságban található, szára fölfelé törekvő, sarjadási képessége jó, és fokozatosan terem. Levele zöld, hegyes, közepes méretű, erősen heterofil, ami abban nyilvánul meg, hogy számos levele teljes lemezes, mások karéjosak, gyakran hasadtak. A virágfej hosszúkás, kúp formájú, közepesen tömör, legalább 6 cm magas, átmérője 6 és 13 cm között változik. Nagyméretű, hosszúkás külső csészelevelei zöldek, helyenként lilásbarna árnyalatú foltokkal, és hegyes, sárga színű csúcsban végződnek; belső csészelevelei szalmasárgák, lilás erezettel; szárának hossza (az 1466/2003/EK rendelettel jóváhagyott eltérésnek megfelelően) 10 és 40 cm közötti, átlagos vastagsága pedig 1 és 3,5 cm között változik.

A „Carciofo Spinoso di Sardegna” termék az alábbi tulajdonságokkal írható le:

Fizikai tulajdonságok: A virágfej hosszúkás, kúp formájú, közepesen tömör; színe: zöld, helyenként lilásbarna árnyalatú foltokkal; a csészelevelekben sárga tüskék találhatók; a szár szerkezete: belső rész enyhén rostos, puha és ehető; ehető rész: legalább a friss virágfej tömegének 30 %-a.

Kémiai tulajdonságok: Szénhidráttartalom 100 g nyersanyagban legalább 2,5 g; polifenol-tartalom 100 g nyersanyagban legalább 50 mg; nátriumtartalom: 100 g nyersanyagban legfeljebb 0,125 g.

Organoleptikus (érzékszervi) tulajdonságok: intenzív kárdi- és virágillat; állaga: húsos, egyszerre lágy, és a töveknél ropogós csészelevelek; íze: markáns, amelyen – a polifenol-származékok és a cinarin jelenlétének köszönhetően – a kesernyés és az édeskés íz kiegyensúlyozottan érezhető; fanyarság: az articsókában természetes módon meglévő csersavak csak kis mértékben érezhetők, mivel a jelentős mennyiségű szénhidrát édes íze jól ellensúlyozza azt. A „Carciofo Spinoso di Sardegna” virágfejét és szárát hagyományosan nyers állapotban fogyasztják, így jobban érvényesül a növény tápanyagtartalma. OEM jelölést az „Extra” és „I.” kereskedelmi osztályba tartozó „Carciofo Spinoso di Sardegna” termék kaphat.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

A „Carciofo Spinoso di Sardegna” előállításának valamennyi fázisát a 4. pontban körülírt előállítási területen kell elvégezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Carciofo Spinoso di Sardegna” nyersen történő fogyaszthatósága érdekében – tekintettel arra, hogy az articsóka romlandó, a virágfej, a szár és a levelek elveszítik frissességüket, csillogásukat és összeesnek – minimálisra kell csökkenteni a termékkel végzett műveleteket, és az articsókát betakarítás után azonnal csomagolni kell. Ez az előírás biztosítja a termék frissességének megőrzését, mivel így csökkenthető a termékben végbemenő oxidáció és párolgás, aminek következtében megváltoznának a termék fizikai, érzékszervi és kémiai jellemzői.

A „Carciofo Spinoso di Sardegna” az alábbi, zárt göngyölegekben, vagy nyitott csomagolásban kerül forgalomba, a logó feltüntetésével:

Zárt göngyölegek:

— 1–12 darab egész és/vagy darabolt virágfejet tartalmazó tálca;

— 500 g és 5 kg közötti, élelmiszerek tárolására alkalmas anyagból készült kosár;

— 1–60 (száras vagy szár nélküli) virágfejet tartalmazó, az egyes göngyölegtípusokban található fejek számának megfelelő méretű, fából, kartonból vagy élelmiszerek tárolására alkalmas műanyagból készült göngyöleg.

Nyitott csomagolás:

— (1–6) egész virágfejet tartalmazó, hamisítás elleni szalaggal azonosított csomagok. A szalag egy-egy, vagy több – de legfeljebb hat – fejet vesz körül. A szalagon feltüntetésre kerül az elnevezés logója, továbbá a termékleírásban előírt valamennyi adat.

Alkalmazhatók továbbá a hatályos vonatkozó közösségi jogszabályokban előírt, a termék csomagolására alkalmas anyagok. Minden csomagolásnak azonos kereskedelmi kategóriához tartozó „Carciofo Spinoso di Sardegna” terméket kell tartalmaznia. Ezenkívül a csomagolási egység látható részének a teljes belső tartalomra jellemzőnek kell lennie.

3.6. A bejegyzett elnevezést viselő termék címkézésére vonatkozó egyedi szabályok

A csomagoláson elhelyezett címkéken az alábbi adatok feltüntetése kötelező: a „Carciofo Spinoso di Sardegna” OEM elnevezés és a közösségi logó; az „Extra” vagy „I.” kereskedelmi osztály; a méret; a virágfejek száma; a hatályos jogszabályokban előírt minden egyéb megjelölés; a termék logója.

Az eredetmegjelölés logója egy emberként ábrázolt, mosolygó stilizált tüskés articsóka: a virágfej emberfejet, levelei a barátság és szeretet jeleként széttárt karokat idéznek. A logó üzenete, hogy a termék íze, tüskés kinézete ellenére édes.

Az OEM jelölést a világos, letörölhetetlen, a címke színétől élesen elütő színű, a rajta szereplő minden más felirattól egyértelműen megkülönböztethető betűkkel kell feltüntetni; az egyéb feliratokhoz képest az OEM betűméretének kétszeresnek kell lennie. Az oltalom alatt álló eredetmegjelöléshez tilos hozzáfűzni bármilyen, nem kifejezetten előírt minősítést, azonban megengedett cégnevek és magántulajdonban lévő védjegyek használata, amennyiben azok nem dicsérő jellegűek, és nem alkalmasak a fogyasztók megtévesztésére.

4. A földrajzi terület tömör meghatározása

A „Carciofo Spinoso di Sardegna” termesztését és csomagolását az alábbi községek területén fekvő előállítási területen kell végezni:

Cagliari tartományban: Assemini, Isola Amministrativa (I.A.), Barrali, Castiadas, Decimomannu, Decimoputzu, Donori, Elmas, Escolca (I.A.), Guasila, Mandas, Maracalagonis, Monastir, Muravera, Nuraminis, Serdiana, Pimentel, Pula, Quartu Sant’ Elena, Quartucciu, Samatzai, San Sperate, San Vito, Selargius, Selegas, Sestu, Sinnai (I.A), Ussana, Uta, Villanovafranca, Villaputzu, Villasimius, Villasor, Villaspeciosa.

Carbonia-Iglesias tartományban: Giba, Masainas, Piscinas, San Giovanni Suergiu, Santadi, Sant’Anna Arresi, Tratalias, Villaperuccio.

Medio Campidano tartományban: Furtei, Gonnosfanadiga, Pabillonis, Pauli Arbarei, Samassi, San Gavino Monreale, Sanluri, Sardara, Segariu, Serramanna, Serrenti, Villacidro, Villamar.

Oristano tartományban: Arborea, Baratili San Pietro, Bauladu, Bosa, Cabras, Cuglieri, Flussio, Magomadas, Marrubiu, Milis, Mogoro, Narbolia, Nurachi, Ollastra, Oristano, Palmas Arborea, Riola Sardo, San Nicolò Arcidano, Santa Giusta, San Vero, Siamaggiore, Seneghe, Sennariolo, Simaxis, Solarussa, Terralba, Tramatza, Tresnuraghes, Uras, Zeddiani, Zerfaliu.

Nuoro tartományban: Dorgali, Galtellì, Irgoli, Loculi, Onifai, Orosei, Posada, Siniscola, Torpè.

Ogliastra tartományban: Arzana (I.A.), Barisardo, Baunei, Cardedu, Girasole, Lanusei (I.A.), Loceri (I.A.), Lotzorai, Tertenia, Tortolì.

Sassari tartományban: Alghero, Banari, Castelsardo, Florinas, Ittiri, Montresta, Olmedo, Ossi, Valledoria, Viddalba, Villanova Monteleone, Porto Torres, Putifigari, Uri, Santa Maria Coghinas, Sassari, Usini, Sedini, Sennori, Sorso, Tissi.

Olbia-Tempio tartományban: Badesi, Budoni, San Teodoro.

A fent körülírt előállítási területen a „Carciofo Spinoso di Sardegna” articsóka termesztésének hagyománya van. A szóban forgó területeken egyszerre található meg a termesztéshez szükséges összes talaj- és éghajlati sajátosság, és ezekre épülve kifejlődött a technikai és termesztési tapasztalatok, hagyományok és képességek azon összessége, amely a termék sajátosságait biztosítja.

5. Kapcsolat a földrajzi területtel

A „Carciofo Spinoso di Sardegna” 4. pontban meghatározott termőterületének talaja hordalékos eredetű, friss, foszforban, vasban, magnéziumban, kalciumban, káliumban és szerves anyagokban gazdag, kémhatása túlnyomórészt semleges vagy enyhén lúgos.

A téli átlaghőmérséklet 11,3 °C, a nyári 24 °C körüli. A dér rendkívül ritka, és csak kivételes esetben havazik. A csapadék éves eloszlása egyáltalán nem egyenletes, mennyisége télen a legnagyobb, a nyarak szinte teljes mértékben csapadékmentesek.

A „Carciofo Spinoso di Sardegna” fő sajátosságai az alábbiak: csekély mértékben fanyar, a kesernyés és édeskés íz egyensúlyának köszönhetően kellemes ízű, húsa puha, ami lehetővé teszi a termék nyersen történő fogyasztását. További tulajdonságai: polifenolokban és más tápanyagokban gazdag, nátriumtartalma különösen alacsony.

Végül, de nem utolsósorban, a virágfejbe – sajátos formájának, nevezetesen a szorosan egymáshoz simuló csészeleveleknek köszönhetően – nem tudnak behatolni káros külső anyagok, ami a növény egészséges voltát biztosítja.

A „Carciofo Spinoso di Sardegna” OEM-ként történő bejegyzését alátámasztó, továbbá a terméket az azonos árukategóriához tartozó többi terméktől megkülönböztető sajátosságok az alábbiak: csekély mértékben fanyar, az édeskés és a kesernyés íz egyensúlyának köszönhetően kellemes ízű, húsa lágy, aminek következtében nyersen is fogyasztható, a szervezetre erős tisztító (vizeletkiválasztást serkentő, májméregtelenítő, a vér koleszterinszintjét csökkentő) hatással bíró tápanyagokban gazdag, jelentős mennyiségű szénhidrátot, ásványi sókat, vasat, káliumot, foszfort és különféle vitaminokat – különösen A-vitamint – tartalmaz.

A fenti jellemzők létrejöttének hátterében a terméknek a szigettel való szoros kapcsolata áll, amely a hagyományos termesztési technikáknak, valamint a kedvező talajtani, éghajlati és morfológiai jellemzőknek köszönhetően különösen alkalmas az articsóka termesztésére. Az articsóka termesztésére alkalmas talajok nagy többsége jelentős mennyiségű kalciumot, magnéziumot és káliumot tartalmaz, elsősorban ennek köszönhető, hogy a növény jól tűri a magas hőmérséklet, illetve az alacsony relatív páratartalom kiváltotta stresszt. Ugyanakkor ezek a „friss”, mély, elsősorban hordalékos eredetű, pangó víztől mentes talajok lehetővé teszik az optimális anyagcserét, és biztosítják a növény számára a foszfor, vas, kálium és egyéb, a „Carciofo Spinoso di Sardegna” fő sajátosságainak kialakulását előidéző ásványi sók teljes felszívódását.

Az éghajlati tényezők meghatározzák a „Carciofo Spinoso di Sardegna” minőségét, mivel befolyásolják a növény olyan általános funkcióit, mint a fotoszintézis, a víz és a tápanyagok felvétele. A fény a „Carciofo Spinoso di Sardegna” sajátosságainak meghatározásában rendkívül fontos szerepet betöltő éghajlati tényező. A sugárzás erőssége különösen a téli hónapokban fejti ki hatását a tápanyagkészletek, például az articsóka ízét meghatározó szénhidrátok előállítására, ami miatt a termék különösen alkalmas a nyersen történő fogyasztásra. Végül meg kell jegyezni, hogy a napsütés erőssége a teljes termőterületen egységes, mivel az északi és déli területek közötti magasságkülönbség a növény megfelelő fejlődése szempontjából irreleváns.

A terület fentiekben leírt alkalmasságán kívül az emberi erőforrás, a maga hagyományaival, tapasztalataival és képességeivel, a kézi betakarítás, szétválogatás és mérés által, biztosítja a legjobb minőségű articsóka kiválasztását. A magasan képzett helyi munkaerő által végzett ritkítás és egyelés szintén hozzájárul a nemes termék előállításához. A mezőgazdasági tényezők – mint az ültetési idő, az ültetési sűrűség, a tudatos öntözés, a trágyázás és a megfelelően alkalmazott növény-egészségügyi védelem eszközei, valamint az articsókaültetvények 1–3 évre korlátozott élettartama – optimális kombinációjának köszönhetően a növények még erősebbek; a felsorolt tényezők mindegyike hozzájárul a „Carciofo Spinoso di Sardegna” természetes, nyers fogyasztásra való alkalmasságának további növeléséhez.

A sziget, illetve az ország mezőgazdaságában napjainkban is jelentős szerepet betöltő, évszázadokon átívelő articsókatermesztés gyökerei, kultúrája, és különösen a területtel való kapcsolata történelmileg a föníciai korra nyúlik vissza. A XVIII. század második felétől kezdődően találunk írásos bizonyítékokat az articsóka meglétére Szardínia szigetén, például egy sassari nemes, Andrea Manca dell'Arca 1780-ban kiadott, „Agricoltura di Sardegna” (Szardínia mezőgazdasága) című kézikönyvben az egyik fejezetnek az alábbi címet adja: „Kárdi és articsóka. Szaporítás. Fajták. Termesztés. Felhasználás.” A „Carciofo Spinoso di Sardegna” létezését a múlt század első évtizedeiben Max Leopold Wagner „La vita rustica della Sardegna riflessa nella lingua” (A szárd vidéki élet a nyelv tükrében) című, 1921-ben Heidelbergben kiadott műve is alátámasztja. A huszadik század első évtizedeitől kezdve érezhető a sziget mezőgazdaságának megújulása: a saját fogyasztásra történő termesztésről az articsóka esetében is áttérnek a – belföldi és nemzetközi piacokat célzó – szakosodott termesztésre. A „Carciofo Spinoso di Sardegna” a nagy kereskedelmi fejlődésnek ebben az időszakában rendkívüli népszerűségre tesz szert, ugyanis „az olasz félsziget piacain az articsóka természetesen nem megkülönböztetés és név nélkül kerül forgalomba”; a fogyasztók által nagyra értékelt és elvárt „szardíniai volta” már a huszadik század első éveitől kezdve a termék minőségének és származásának igazolására szolgált. A termék történelmi eredetének köszönhetően a növény a fogyasztók körében idővel oly mértékben összefonódott Szardíniával, hogy a köznyelvben, számos étterem étlapján, a cégek címkéin, illetve a kereskedelmi dokumentumokon „Carciofo Spinoso di Sardegna” névvel említik; innen ered az igény, hogy a megszilárdult elnevezés használata hivatalos legyen, ami a termék sajátosságai és a szárd terület közötti kapcsolatot felbonthatatlanná teszi, továbbá a fogyasztókat és a termelőket egyaránt megóvja az elnevezés helytelen és illetéktelen használatától.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

Ez a közigazgatási szerv a „Carciofo Spinoso di Sardegna” OEM módosítására irányuló javaslatnak az Olasz Köztársaság 2015. február 20-i, 42. számú Hivatalos Közlönyében történő közzétételével, a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg: http://www.politicheagricole.it/flex/cm/pages/ServeBLOB.php/L/IT/IDPagina/3335

Vagy

közvetlenül a Minisztérium honlapján (www.politicheagricole.it), (a képernyő jobb felső sarkában) a „Prodotti DOP IGP” („OEM OFJ termékek”) címszóra, majd a „Prodotti DOP IGP STG” („OEM OFJ HKT termékek”) (a képernyő bal oldalán), végül a „Disciplinari di produzione all'Esame dell'UE” („Az uniós vizsgálatnak alávetett termékleírások”) menüpontra kattintva.

(1) HL L 343. 2012.12.14., 1. o.